NARIADENIE KOMISIE (ES) č. 460/2008
z 27. mája 2008,
ktorým sa mení a dopĺňa nariadenie (ES) č. 85/2004, ktorým sa ustanovuje obchodná norma na jablká
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1182/2007 z 26. septembra 2007, ktorým sa stanovujú osobitné pravidlá pre sektor ovocia a zeleniny a menia a dopĺňajú smernice 2001/112/ES a 2001/113/ES a nariadenia (EHS) č. 827/68, (ES) č. 2200/96, (ES) č. 2201/96, (ES) č. 2826/2000, (ES) č. 1782/2003 a (ES) č. 318/2006 a zrušuje nariadenie (ES) č. 2202/96 (1), a najmä na jeho článok 42 písm. a),
keďže:
(1)
V nariadení Komisie (ES) č. 85/2004 (2) sa ustanovuje najmä zníženie minimálnej veľkosti od 1. júna 2008, aby sa dosiahla zhoda s normou Európskej hospodárskej komisie Organizácie Spojených národov (EHK OSN) FFV-50 pre jablká. Táto norma sa však zmenila a doplnila, vzhľadom na čo by sa mali zodpovedajúcim spôsobom aktualizovať ustanovenia týkajúce sa triedenia podľa veľkosti.
(2)
Aby sa predišlo rozporom s obchodným právom, zo zoznamu odrôd jabĺk stanoveného v dodatku k prílohe k nariadeniu (ES) č. 85/2004 by sa mali vypustiť akékoľvek zmienky o obchodných názvoch.
(3)
S cieľom uľahčiť inšpekcie je zároveň nevyhnutné zrevidovať uvedený zoznam odrôd. Následkom toho by sa pre odrodu „Reinette blanche du Canada“ malo doplniť synonymum „Renetta del Canada“ a odroda „Zarja Alatau“ by sa tiež mala zahrnúť do toho istého zoznamu.
(4)
Nariadenie (ES) č. 85/2004 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Príloha k nariadeniu (ES) č. 85/2004 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 27. mája 2008